מוחמד סינוואר

מוחמד אבראהים חסן א-סִנְוַאר (בערבית: محمد إبراهيم حسن السنوار) (16 בספטמבר 1975 – 13 במאי 2025) היה מחבל פלסטיני, מבכירי הזרוע הצבאית של חמאס – "גדודי עז א-דין אל-קסאם". סינוואר, המכונה אבו אבראהים, פיקד בעבר על חטיבת ח'אן יונס של הזרוע הצבאית. בעקבות חיסולם של מוחמד דף ואחיו יחיא סינוואר, נחשב למפקד הזרוע הצבאית של חמאס, ולבכיר ביותר ברצועת עזה.

מוחמד סינוואר היה מעורב בפיגועי טרור רבים נגד יעדים אזרחיים וצבאיים של ישראל מאז ראשית שנות ה-90, ובפרט מאז פרוץ האינתיפאדה השנייה. עמד מאחורי שיגור וייצור רקטות קסאם ופצצות מרגמה, וכן מאחורי מאות פיגועי ירי, הנחת מטענים, ומימון ייצור אמל"ח. היה שותף בתכנון חטיפת גלעד שליט ובטבח שבעה באוקטובר. לאור זאת ישראל ניסתה להתנקש בחייו מספר פעמים. ב-13 במאי 2025 צה"ל התנקש בחייו פעם נוספת, ולאחר מספר ימים אומת דבר מותו.

ביוגרפיה
מוחמד סינוואר נולד במחנה הפליטים ח'אן יונס שברצועת עזה, למשפחה שמוצאה מהעיירה מג'דל. הוא אחיהם הצעיר של יחיא סינוואר, מבכירי חמאס, שנולד בשנת 1962 ונהרג על ידי צה"ל בשנת 2024, ושל ד"ר זכריא סינוואר, מרצה באוניברסיטה האסלאמית, שנהרג בשנת 2025. סינוואר התחנך בבתי ספר של אונר"א – סוכנות הסעד והתעסוקה של האו"ם לפליטים פלסטינים.

סינוואר הצטרף לחמאס עם הקמת הארגון בשנת 1987, השתתף באינתיפאדה הראשונה, ובהמשך הצטרף גם לזרוע הצבאית של הארגון – גדודי עז א-דין אל-קסאם. מאז ראשית שנות ה־90 היה מעורב בהכוונת פעילות טרור נגד ישראל, ונחשב לאחד המבוקשים הבכירים ברצועה. בתקופה זו נכלא בישראל לתשעה חודשים, ולאחר מכן ריצה שלוש שנות מאסר בבתי כלא של הרשות הפלסטינית. בשנת 2000, עם פרוץ האינתיפאדה השנייה, נמלט ממעצרו בבית כלא של הרשות הפלסטינית ברמאללה.

לאחר נסיגת ישראל מרצועת עזה במסגרת תוכנית ההתנתקות בשנת 2005, חשפה חמאס את שרשרת הפיקוד הבכירה של הזרוע הצבאית ברצועה, ובמסגרת זו הוצג סינוואר כמפקד חטיבת ח'אן יונס. שמו של סינוואר נקשר לחטיפת גלעד שליט בשנת 2006. הקישור נבע ממעמדו הבכיר במערך הצבאי של חמאס, מהערכות שלפיהן שליט הוחזק באזור ח'אן יונס, ומהיותו אחיו של יחיא סינוואר – ממייסדי הזרוע הצבאית של הארגון, שהורשע בישראל ונכלא עד שחרורו במסגרת עסקת שליט.

 ניסיונות התנקשות בחייו 
באינתיפאדה השנייה ניצל משלושה ניסיונות חיסול. באוקטובר 2004 נהרס ביתו בח'אן יונס על ידי כוחות חיל הנדסה ישראליים, בשל מעורבותו בתכנון פיגועים ושיגור ירי רקטות לעבר ישראל.

באוקטובר 2006 כשל ניסיון סיכול ממוקד בו, והטיל שיועד למכונית שבה נסע פגע בבניין סמוך וגרם למותם של שני אזרחים. לפי הפרסום של חמאס אז, ישראל ניסתה להתנקש בו שלוש פעמים: באמצעות ירי צלף לביתו; באמצעות הפצצת ביתו בשני טילים במשקל רבע טונה; ובאמצעות הטמנת מטען בחומה של ביתו בח'אן יונס – שאותו הצליח לחשוף.

ב-16 בנובמבר 2012 הפציץ חיל האוויר הישראלי את ביתו של סינוואר במסגרת מבצע עמוד ענן, וב-2014, במסגרת מבצע צוק איתן, שוב הופצץ ביתו.

במבצע שומר החומות ב-2021, מנהרה שבה שהה ביחד עם ראפע סלאמה הותקפה, אך סינוואר הצליח להימלט ויצא עם פציעות קלות בלבד. במלחמת חרבות ברזל הוצע על ראשו פרס של כ-300 אלף דולר.

ב-13 במאי 2025 נהרג על ידי צה"ל, בעת ששהה במבנה פיקוד ושליטה שהוקם במתחם בית החולים האירופי בח'אן יונס. המתקפה כללה שימוש בעשרות פצצות חודרות בונקרים, ולאחר המתקפה מנע צה"ל הגעה של כוחות חילוץ למקום. לפי דיווח בעיתון א-שרק אל-אווסט הסעודי, בחמאס עדכנו את משפחתו של מוחמד סינוואר על מותו, לאחר שגופתו נמצאה במנהרה אותה תקף צה"ל, לצד גופתו של מוחמד שבאנה, מח"ט רפיח. ב-31 במאי אישר צה"ל שמוחמד סינוואר ומוחמד שבאנה אכן נהרגו בתקיפה, לצד מפקדים נוספים בחמאס. ב-31 באוגוסט אישר חמאס מותו של מוחמד סינוואר.

ביוני 2025 פשט כוח של יהל"ם, יחידת הניוד 444 וסיירת גולני על בית החולים האירופי ברצועת עזה, שבו התחבא סינוואר עד שנהרג. הכוח חשף רשת מנהרות טרור תת-קרקעיות מתחת לבית החולים ובהן אותרו חמ"לים, אמצעי לחימה, כסף בלתי-חוקי וגופות מחבלים, בהן גופתו של סינוואר.

 קישורים חיצוניים 
 ראיון עם מוחמד סינואר בתוכנית "רב הנסתר על הגלוי", אל-ג'זירה, מאי 2022 
 ראיון עם מוחמד סינוואר לרגל ההתנתקות, באתר הרשמי של חמאס, 2005 

 Elusive Assassination Target, ‘Shadow Unit’ Founder: Who Is Mohammed al-Sinwar? א-שרק אל-אווסט , May 15, 2025

הערות שוליים

קטגוריה:פעילי חמאס שנהרגו ברצועת עזה במלחמת חרבות ברזל
קטגוריה:ח'אן יונס: אישים
קטגוריה:מפקדי חטיבות בזרוע הצבאית של חמאס
קטגוריה:פלסטינים שנולדו ב-1975
קטגוריה:פלסטינים שנפטרו ב-2025